አኅጉራዊው የመንገድ ፈንድ ማኅበር መቀመጫ አዲስ አበባ ሊሆን ነው
የአፍሪካ የመንገድ ጥገና ፈንድ ማኅበር ቋሚ ጽሕፈት ቤት አዲስ አበባ ውስጥ እንዲከፈት የሚያስችል ስምምነት ተፈረመ፡፡ ይህ 34 አባል አገሮችን ያቀፈው የአፍሪካ የመንገድ ጥገናና የመንገድ ፈንድ አስተዳደርን በተመለከተ የመረጃና የዕውቀት ልውውጥ ለማድረግ እንዲሁም በአፍሪካ ውጤታማና ብቃት ያለው የመንገድ ሀብት አስተዳደር እንዲኖር ለማስቻል የተቋቋመ ሲሆን፣ መቀመጫው አዲስ አበባ እንዲሆን መወሰኑ አገራዊ ጠቀሜታ አለው ተብሏል፡፡የማኅበሩ ቋሚ መቀመጫ አዲስ አበባ እንዲሆን መወሰኑና ይህንንም የሚያረጋግጥ ስምምነት ሰኔ 17 ቀን 2008 ዓ.ም. አዲስ አበባ ውስጥ በተፈረመበት ወቅት እንደተገለጸው፣ የኢትዮጵያ መንግሥት ድጋፍ ለማድረግ ዝግጁ ነው፡፡የኢትዮጵያ መንገድ ፈንድ ዋና ዳይሬክተርና አዲሱ የማኅበሩ ሊቀመንበር አቶ ረሽድ መሐመድ የማኅበሩ ጽሕፈት ቤት በአዲስ አበባ መከፈቱ እንደ የአፍሪካ ልማት ባንክ፣ የዓለም ባንክና ሌሎች ስትራቴጂ ጠቀሜታ ካላቸው በቅርበት አጋርነት መሥርቶ  እንዲሠራ ምቹ ዕድል ይፈጥራል ብለዋል፡፡ስምምነቱን የፈረሙትም ማኅበሩን በመወከል ከጥቂት ወራት በፊት የማኅበሩ ፕሬዚዳንት በመሆን የተመረጡት የኢትዮጵያ መንገድ ፈንድ ጽሕፈት ቤት ዋና ዳይሬክተር አቶ ረሼድ መሐመድና የኢትዮጵያ መንግሥትን በመወከል ደግሞ የውጭ ጉዳይ ሚኒስቴር ዴኤታ አምባሳደር ታዬ አጽቀ ሥላሴ ናቸው፡፡